### [У С Т А В на НАРОДНО ЧИТАЛИЩЕ „ ПРОБУДА – 1922 г.”- с. ДРАГИЧЕВО](http://shitalichte-parvomai.blogspot.com/2009/11/1894.html)

с. Драгичево, обл. Перник

ул.„Възраждане”№75

 е-mail: nch\_probuda@abv.bg; ludmila\_filipova@abv.bg.

тел. 0886917277; 0885731989.

ГЛАВА ПЪРВА

ОБЩИ ПОЛОЖЕНИЯ

**Чл. 1**. С този устав, съобразен със Закона за народните читалища се уреждат основните положения на вътрешно нормативната уредба на читалището в зависимост от специфичните условия, при които се развива неговата дейност.
**Чл. 2**. /1/. Народно читалище „Пробуда – 1922 г.” – с. Драгичево е традиционно самоуправляващо се българско сдружение в с. Драгичево, което изпълнява и държавни културно - просветни задачи. В неговата дейност могат да участват всички физически лица без оглед на ограничения на възраст, пол, политически и религиозни възгледи и етническо самосъзнание.
/2/. Народно читалище „Пробуда – 1922 г.” – с. Драгичево е юридическо лице с нестопанска цел със седалище в с. Драгичево, община Перник, обл. Перник и адрес на управление - ул. „Възраждане” № 75

/3/. Читалището е вписано в регистъра на Министерството на културата под № 487 от 20.04.2001 г.
**Чл. 3.** Наименованието е:
Народно читалище” Пробуда – 1922 г.” – с. Драгичево, което наименование при необходимост ще се изписва и на латиница по следния начин: Narodno chitaliste „Probuda – 1922 g.” – s. Dragichevo.

**Чл. 4**. Читалището работи в тясно взаимодействие с учебните заведения, културните институти, църквата, обществени и стопански организации, фирми и други, които извършват или подпомагат културната дейност.
**Чл. 5.** Читалището поддържа най-тесни връзки за сътрудничество и координация на културната дейност, организирана от общината и участва активно в общински културни прояви. Съобразява своята дейност със стратегията на общината в областта на културата.

ГЛАВА ВТОРА

ЦЕЛИ И ЗАДАЧИ

**Чл. 6**. Основната цел на читалището е да задоволява потребностите на населението, свързани със:
1. развитие и обогатяване на културния живот, социалната и образователна дейност в селото;
2. запазване на обичаите и традициите на населението ;
3. разширяване знанията на гражданите и приобщаването им към ценностите и постиженията на науката, изкуството и културата;
4. възпитаване в дух на демократизъм, родолюбие и общочовешка нравственост;
5. възпитаване и утвърждаване на националното самосъзнание;
6. осигуряване на достъп до информация.
**Чл. 7**. За постигане на целите по чл. 6 читалището извършва основни дейности като:
1. уреждане и поддържане на общодостъпни библиотеки, читални, фото-, фоно-, филмо- и видеотеки, както и създаване и подържане на електронни информационни мрежи;
2. развиване и подпомагане на любителското художествено творчество, чрез създаване на колективи и изпълнители в различни жанрове на изкуството, за които има необходимите условия;
3. организиране на школи, кръжоци, курсове, клубове, кино- и видеопоказ, празненства, концерти, чествания и младежки дейности;
4. събиране и разпространяване на знания за родния край;
5. създаване и съхраняване на музейни колекции съгласно Закона за културното наследство;
6. предоставяне на компютърни и интернет услуги.
**Чл. 8**. Читалището може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в устава му цели. Читалището не разпределя печалба.
**Чл. 9**. Читалището няма право да предоставя собствено или ползвано от него имущество възмездно или безвъзмездно:
1. за хазартни игри и нощни заведения;
2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. за постоянно ползване от политически партии и организации;
4. на председателя, секретаря, членовете на настоятелството и проверителната комисия и на членове на техните семейства.
**Чл. 10**. Читалището може да се сдружава с други читалища за постигане на своите цели, за провеждане на съвместни дейности и инициативи при условията и по реда на Закона за народните читалища.

ГЛАВА ТРЕТА

УЧРЕДЯВАНЕ И ЧЛЕНСТВО

**Чл.11**. Народно читалище „Пробуда – 1922 г.” – с. Драгичево е основано на 10 декември 1922 година и притежава Акт за публична общинска собственост № 1111 от община Перник върху недвижим имот и Договор за предоставяне право на ползване върху недвижим имот – публична общинска собственост от 02.12.2008 г, съгласно Решение № 34/ от Протокол № 1/21.01.2008 г. на Общински съвет Перник и Заповед № 1318/08.07.2008 година на Кмета на община Перник и е регистрирано в Регистъра за юридическите лица с нестопанска цел в Пернишки окръжен съд-том V З, стр.56, партида 118 по ф.д .№ 643/1997 година.

**Чл.12**. За вписване на читалището в регистъра на Окръжния съд чрез писмено заявление от настоятелството без такси се прилагат :

1.Протокол от Общото събрание и поканата за свикването му.

2.Списък на присъстващите членове на Общото събрание с подписите.

З.Имената на членовете на Настоятелството и Проверителната комисия, адрес, лични данни, подпис/вписани в заявлението/.

4.Свидетелства за съдимост на членовете на Настоятелството и Проверителната комисия.

5.Декларации на членовете на Настоятелството и на Проверителната комисия ,че не са в роднински връзки по права и съребрена линия до четвърта степен.

6.Уставът

7.Нотариално заверен образец от подписа на лицата /председател и секретар/,представляващи читалището,и валидният печат на читалището.

**Чл.13.** В регистъра се вписват:

1. Наименованието и седалището на читалището .
2. Уставът.
3. Имената на членовете на настоятелството и на проверителната комисия на читалището.
4. Име и длъжност на лицето/лицата,представляващи читалището.
5. Настъпилите промени в т.1-4

**Чл.14**.Всяка промяна в обстоятелствата  по чл.13 трябва да бъде заявена в 14-дневен срок от възникването й .

**Чл.15**.Читалищното настоятелство в 7-дневен срок от вписването на читалището в съдебния регистър подава заявление за вписване в публичния регистър към министъра на културата.

**Чл.16.** В публичния регистър на народните читалища към министерството на културата се вписват:

1.Наименованието на читалището .

2.Седалище на читалището.

З.Клонове на читалището/ако са открити/.

4.Името на лицето,което представлява читалището/лицата,които представляват читалището.

5.ЕИК по БУЛСТАТ.

6.Уставът.

7.Настъпилите промени по т.1-6 .

**Чл.17**.Членовете на читалището са индивидуални,колективни и почетни. Желаещите да станат членове на читалището заявяват своето искане устно.

**Чл.18**.Индивидуалните членове са български граждани.Те биват действителни и спомагателни:

1. Действителните членове са лица,навършили 18 години,които участват в дейността на читалището,редовно плащат членския си внос и имат право да избират и да бъдат избирани.
2. Спомагателните членове са лица до 18 години,които нямат право да избират и да бъдат избирани;те имат право на съвещателен глас.

**Чл.19.**Колективните членове съдействат за осъществяване целите на читалищата,подпомагат дейностите,поддържането и обогатяването на материалната база и имат право на един глас в общото събрание. Колективните членове могат да бъдат :

1.Професионални организации

2.Стопански организации

З.Търговски дружества

4.Кооперации и сдружения

5.Културно-просветни и любителски клубове и творчески колективи.

6.Учебни заведения

**Чл.20**.Почетни членове могат да бъдат български и чужди граждани с изключителни заслуги за читалището. Могат да избират и да бъдат избирани в ръководните органи на читалището.

**Чл.22.**Членовете на читалището са задължени да :

- спазват Устава

- плащат определения от общото събрание членски внос

- пазят   и    полагат   грижи   за   обогатяване   на    читалищното имущество

- защитават престижа и интересите на читалището.

**Чл.23**.Членовете   на   читалището   имат   право   да   участват   в обсъждане на въпроси от дейността му и да получават информация за работата на ръководните органи.

**Чл. 24**. Членовете на читалището имат право на глас след едногодишен членски стаж и право да бъдат избирани – след две годишен членски стаж. Членският стаж до приемането на този Устав се зачита. При прекратяване на членството поради неплащане на членския внос, членският стаж започва да тече отново след плащането му.

ГЛАВА ЧЕТВЪРТА

УПРАВЛЕНИЕ

**Чл. 25**. Органи на читалището са: ОБЩОТО СЪБРАНИЕ, НАСТОЯТЕЛСТВОТО и ПРОВЕРИТЕЛНАТА КОМИСИЯ.
**Чл. 26.** /1/ Върховен орган на читалището е Общото събрание.
/2/ Общото събрание се състои от всички членове, имащи право на глас.
**Чл. 27**. /1/ Общото събрание:
1. изменя и допълва устава;
2. избира и освобождава членовете на настоятелството, проверителната комисия и председателя;
3. приема вътрешните актове, необходими за организацията на дейността на читалището;
4. изключва членове на читалището;
5. определя основни насоки на дейността на читалището;
6. взема решение за членуване или за прекратяване на членството в читалищно сдружение;
7. приема бюджета на читалището;
8. приема годишния отчет до 30 март на следващата година;
9. определя размера на членския внос;
10. отменя решения на органите на читалището;
11. взема решения за откриване на клонове на читалището след съгласуване с общината;
12. взема решение за прекратяване на читалището;
13. взема решение за отнасяне до съда на незаконосъобразни действия на ръководството или отделни читалищни членове.
/2/ Решенията на общото събрание са задължителни за другите органи на читалището.
**Чл. 28**. /1/ Редовно общо събрание на читалището се свиква от настоятелството най-малко веднъж в годината, като на 3 /три/ години е Отчетно-изборно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпването на искането, проверителната комисия или една трета от членовете на читалището с право на глас могат да свикат извънредно общо събрание от свое име.
/2/ Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 /седем/ дни преди датата на провеждането. В същия срок на вратата на читалището и други общодостъпни места в с. Драгичево, трябва да бъде залепена поканата за събранието.
/3/ Общото събрание е законно, ако на него присъстват най-малко половината от имащите право на глас членове на читалището. При липса на кворум събранието се отлага с 1/един/ час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.
/4/ Решенията по чл. 27, ал. 1, т. 1, 4, 10, 11 и 12 от Устава се вземат с мнозинство най малко две трети от всички членове. Останалите решения се вземат с мнозинство повече от половината от присъстващите членове.
/5/ Две трети от членовете на общото събрание на читалището могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

/6/ Искът се предявява в едномесечен срок от узнаването на решението, но не по-късно от една година от датата на вземане на решението.
**Чл. 29**. /1/ Изпълнителен орган на читалището е НАСТОЯТЕЛСТВОТО. То се състои най-малко от 3 /трима/ членове, избрани за срок от 3/три/ години. Същите да нямат роднински връзки по права и съребрена линия до четвърта степен.

/2/ НАСТОЯТЕЛСТВОТО:
1. свиква общото събрание;
2. осигурява изпълнението на решенията на общото събрание;
3. подготвя и внася в общото събрание проект за бюджет на читалището, утвърждава щата му и годишната програма за културна дейност;
4. подготвя и внася в общото събрание отчет за дейността на читалището;
5. назначава секретаря на читалището и утвърждава длъжностната му характеристика;

/3/ Настоятелството взема решения с мнозинство повече от половината на членовете си. Взетите решения се вписват в протоколна книга, без да се вписват мненията на членовете. Протоколите се подписват от водещия протокола и от председателя на Настоятелството.
/4/ На първото заседание се избира заместник-председател на Настоятелството.

**Чл. 30**. /1/ Председателят на читалището е член на настоятелството и се избира от общото събрание за срок от 3 /три/ години.
/2/ ПРЕДСЕДАТЕЛЯТ:
1. организира и ръководи дейността на читалището съобразно закона, устава и решенията на общото събрание;
2. представлява читалището;
3. свиква и ръководи заседанията на настоятелството и председателства общото събрание;
4. отчита дейността си пред настоятелството;
5. сключва и прекратява трудовите договори със служителите съобразно бюджета на читалището и въз основа решение на настоятелството.
**Чл. 31**. /1/ СЕКРЕТАРЯТ на читалището:
1. организира изпълнението на решенията на настоятелството, включително решенията за изпълнението на бюджета;
2. организира текущата основна и допълнителна дейност;
3. отговаря за работата на щатния и хонорувания персонал;
4. представлява читалището заедно и поотделно с председателя.
/2/ Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.
**Чл. 32**. /1/ ПРОВЕРИТЕЛНАТА КОМИСИЯ се състои от 3 /трима/ члена и се избира от общото събрание за срок от 3 /три/ години.
/2/ Членове на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.
/3/ Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.
/4/ При констатирани нарушения, проверителната комисия уведомява общото събрание на читалището, а при данни за извършено престъпление - и органите на прокуратурата.
**Чл. 33**. Не могат да бъдат избирани за членове на настоятелството и на проверителната комисия, и за секретари, лица, които са осъждани на лишаване от свобода за умишлени престъпления от общ характер.
**Чл.34**. Членовете на настоятелството, включително председателят и секретарят подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

ГЛАВА ЧЕТВЪРТА

ИМУЩЕСТВО И ФИНАНСИРАНЕ

Чл. 35. Имуществото на читалището се състои от право на собственост и от други вещни права, вземания, ценни книжа, други права и задължения.
**Чл. 36**. /1/ Читалището набира средства от следните източници:
1. членски внос;
2. културно-просветна и информационна дейност;
3. субсидия от държавния и общинския бюджет;
4. наеми от движимо и недвижимо имущество;
5. дарения и завещания;
6. други приходи.
/2/ Сумите от дарения се изразходват според волята на дарителя или по решение на настоятелството, ако няма изрично изразена воля на дарителя.
/3/ Читалищното настоятелство може да награждава изявили се читалищни служители, читалищни деятели и самодейни колективи, допринесли за обогатяване на читалищната дейност и популяризиране името на читалището и общината на регионални и национални и международни конкурси, прегледи и фестивали.
**Чл. 37**. /1/Читалището не може да отчуждава недвижими вещи и да учредява ипотека върху тях.

/2/ Движими вещи могат за бъдат отчуждавани, залагани, бракувани или заменени с по-доброкачествени само по решение на настоятелството.
**Чл. 38**. /1/Читалищното настоятелство изготвя годишния отчет за приходите и разходите, който се приемат от общото събрание.

/2/ Отчетът за изразходваните от бюджета средства се представя в община Перник.

**Чл. 39**. /1/ Председателят на читалището ежегодно в срок до **10 ноември** представя на кмета предложения за своята дейност през следващата година.
/2/ Годишната програма за развитие на читалищната дейност в Община Перник, приета от Общински съвет, се изпълнява от читалището въз основа на финансово обезпечени договори, сключени с Кмета на общината.
/3/ Председателят на читалището представя ежегодно до **31 март** пред кмета на общината и общинския съвет доклад за осъществените читалищни дейности в изпълнение на програмата по ал. 2 и за изразходваните от бюджета средства през предходната година.

**Чл. 40**. Счетоводната отчетност се води в пълно съответствие със Закона за счетоводството и приложимото действащо законодателство.

ГЛАВА ПЕТА

ПРЕКРАТЯВАНЕ

**Чл.41**. Читалището може да бъде прекратено по решение на Общото събрание, вписано в регистъра на Окръжния съд. То може да бъде прекратено с ликвидация или по решение на Окръжния съд, ако:

1. Дейността   му   противоречи   на   закона, устава   и
добрите нрави.
2. Имуществото му не се използва  според целите и предмета на дейността на читалището.
3. Налице   е   трайна   невъзможност   читалището   да действа или не развива дейност за период две години. В тези случаи.Министърът на културата изпраща сигнал до прокурора за констатирана липса на дейност на читалището.
4. Не е учредено по законния ред.
5. Обявено е в несъстоятелност.

**Чл.42.** Прекратяването    на    читалището    по    решение    на Окръжния съд може да бъде постановено по искане на прокурора, направено самостоятелно или след подаден сигнал от Министъра на културата.

**Чл. 43**.Прекратяване на читалището по искане на прокурора се вписва служебно.

**ГЛАВА СЕДМА**

**АДМИНИСТРАТИВНО НАКАЗАТЕЛНИ РАЗПОРЕДБИ**

**Чл.44.** Председател и/или секретар на читалище, който предостави имущество в нарушение на чл. 9 от Устава / чл. 3, ал.4 от ЗНЧ/ се наказва с глоба в размер от 500 до 1000 лева и с лишаване от право да заема изборна длъжност в читалището за срок 5 години.

**Чл.45**.   Председател   или       представляващ   читалищното сдружение, който не заяви вписване в регистъра на читалищата или читалищните сдружения в срок от 7 дни съгласно чл. 15 от Устава / чл. 10, ал.3 от ЗНЧ/ се наказва с глоба от 150 до 300 лева.

**Чл. 46.** Председател на читалище, който не представи доклад за изпълнението на читалищните дейности и за изразходваните от бюджета средства в срока по чл. 39 /1 и 3/ от Устава / чл. 26 а, ал. 4 от ЗНЧ/ се наказва с глоба от 150 до 300 лева.

**Чл.47** .Нарушенията се установяват с актове на :

1. Оправомощени от министъра на културата длъжностни лица – за нарушения по чл.15 от Устава /чл. 32 от ЗНЧ/

2.   Кмета   на   общината   или   оправомощени   от   него длъжностни лица – за нарушенията по чл. 44 и 46 от Устава / /чл. 31 и 33 от ЗНЧ/

**Чл.48**. Наказателните постановления се издават от министъра на културата или от оправомощен от него заместник – министър, съответно от кмета на общината.

**Чл.49.** Съставянето на актовете, издаването и задължението на наказателните постановления се извършват по реда на Закона за административните нарушения и наказания.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Народно читалище „Пробуда – 1922 г.” – с. Драгичево се регистрира по Закона за   НЗНЧ обн. ДВ, бр.42/05.06.2009 г. като се предоставя:

1. Протокол от общото събрание, свикано след влизане на Закона в сила.

2 .Устав.

3. Нотариално заверен образец от подписа на лицето/лицата/ – , представляващо/щи читалището- и валидния печат на читалището.

4.Списък на членовете на Общото събрание.

§2. Народно читалище „Пробуда – 1922 г.” – с. Драгичево има кръгъл печат с надпис в окръжност:  Народно читалище „Пробуда – 1922 г.” – общ. Перник , в средата на окръжността е разтворена книга и под нея – с. Драгичево.

§3. Професионалният празник на читалището е 24 май – Денят на славянската писменост и култура.

§4. С този Устав се урежда по-нататъшното развитие, управление и цялостната дейност на читалище „Пробуда – 1922 г. „– с. Драгичево. Уставът е приет на Общо събрание на читалищните членове на 27.04.2010 година въз основа на Закона за изменение и допълнение на Закона за народните читалища, обнародван в ДВ,бр.42 /05.06.2009 година и отменя Устава на читалището, приет от общото събрание, проведено на 22.08.1997 г.

**Председател на Настоятелството на читалище**„Пробуда – 1922 г.” – с. Драгичево

**СПИСЪЧЕН СЪСТАВ НА НАСТОЯТЕЛСТВОТО НА НЧ „ПРОБУДА-1922Г.“ – СЕЛО ДРАГИЧЕВО, ОБЩИНА ПЕРНИК, ОБЛАСТ ПЕРНИК**

* 1. **Юлия Борисова Евгениева – Председател**
	2. **Валентина Ангелова Милева – заместник председател**
	3. **Людмила Кирилова Филипова – член**
	4. **Седефчо Кирилов Тачков – член**
	5. **Росица Богданова Стоянова – член**

**СПИСЪЧЕН СЪСТАВ НА ПРОВЕРИТЕЛНАТА КОМИСИЯ НА НЧ „ПРОБУДА-1922Г.“ – СЕЛО ДРАГИЧЕВО, ОБЩИНА ПЕРНИК, ОБЛАСТ ПЕРНИК**

 1. Румяна Александрова Борисова– председател

 2. Виолина Георгиева Петрова – член

 3. Роса Христова Владимирова - член